Rozsudok Všeobecného súdu (siedma komora) z 3. júla 2014 – Zanjani/Rada

(vec T‑155/13)

„Spoločná zahraničná a bezpečnostná politika — Reštriktívne opatrenia prijaté voči Iránu s cieľom zabrániť šíreniu jadrových zbraní — Zmrazenie finančných prostriedkov — Obmedzenia vstupu — Žaloba o neplatnosť — Lehota na podanie žaloby — Prípustnosť — Povinnosť odôvodnenia — Nesprávne posúdenie — Úprava časových účinkov zrušenia“

1. Žaloba o neplatnosť — Lehoty — Začiatok plynutia — Akt spôsobujúci reštriktívne opatrenia vo vzťahu k určitej osobe alebo subjektu — Akt uverejnený a oznámený adresátom — Dátum oznámenia aktu — Oznámenie dotknutej osobe prostredníctvom uverejnenia v Úradnom vestníku Európskej únie — Lehota začínajúca plynúť od štrnásteho dňa po uverejnení (článok 263 šiesty odsek ZFEÚ; Rokovací poriadok Všeobecného súdu, článok 102 ods. 1; rozhodnutie Rady 2010/413/SZBP, článok 24 ods. 3; nariadenie Rady č. 267/2012, článok 46 ods. 3) (pozri body 32 – 47)

2. Námietka nezákonnosti — Akty, ktorých protiprávnosti sa možno dovolávať — Akt všeobecnej povahy, na ktorom je založené napadnuté rozhodnutie — Individuálny akt obsahujúci obmedzenia vstupu — Nedostatok právomoci súdu Únie (článok 277 ZFEÚ) (pozri body 52 – 54)

3. Súdne konanie — Žaloba fyzickej alebo právnickej osoby smerujúca k získaniu vyhlásenia o osobnej pôsobnosti rozhodnutia Komisie — Nedostatok právomoci súdu Únie (článok 263 ZFEÚ) (pozri bod 53)

4. Európska únia — Súdne preskúmanie zákonnosti aktov inštitúcií — Reštriktívne opatrenia voči Iránu — Opatrenia prijaté v rámci boja proti šíreniu jadrových zbraní — Rozsah kontroly — Posúdenie zákonnosti rozhodnutia na základe informácií dostupných v čase jeho prijatia (články 263 ZFEÚ a 296 ZFEÚ; Charta základných práv Európskej únie, článok 47; rozhodnutie Rady 2012/829/SZBP; nariadenie Rady č. 1264/2012) (pozri body 62, 63, 65, 74)

5. Spoločná zahraničná a bezpečnostná politika — Reštriktívne opatrenia voči Iránu — Zmrazenie finančných prostriedkov osôb, subjektov alebo orgánov, ktoré sa zúčastňujú na šírení jadrových zbraní alebo ho podporujú — Správanie zodpovedajúce kritériu podpory šírenia jadrových zbraní — Neexistencia (rozhodnutie Rady 2012/829/SZBP; nariadenie Rady č. 1264/2012) (pozri body 64, 67, 74 – 79, body 1 a 2 výroku)

6. Právo Únie — Zásady — Právo na obhajobu — Právo na účinnú súdnu ochranu — Reštriktívne opatrenia voči Iránu — Zmrazenie finančných prostriedkov osôb, subjektov alebo orgánov, ktoré sa zúčastňujú na šírení jadrových zbraní alebo ho podporujú — Povinnosť oznámiť nové skutočnosti zohľadnené v neprospech — Rozsah (rozhodnutie Rady 2012/829/SZBP; nariadenie Rady č. 1264/2012) (pozri body 65, 66, 68 – 74)

7. Akty inštitúcií — Odôvodnenie — Povinnosť — Rozsah — Reštriktívne opatrenia voči Iránu — Zmrazenie finančných prostriedkov osôb, subjektov alebo orgánov, ktoré sa zúčastňujú na šírení jadrových zbraní alebo ho podporujú — Povinnosť poskytnúť odôvodnenie dotknutej osobe v rovnakom čase, ako sa prijíma akt spôsobujúci ujmu, alebo čo najskôr potom — Hranice — Bezpečnosť Únie a členských štátov alebo udržiavanie ich medzinárodných vzťahov — Rozsah (článok 296 ZFEÚ; rozhodnutie Rady 2012/829/SZBP; nariadenie Rady č. 1264/2012) (pozri body 69 – 74)

8. Žaloba o neplatnosť — Zrušujúci rozsudok — Účinky — Čiastočné zrušenie nariadenia a rozhodnutia o prijatí reštriktívnych opatrení voči Iránu — Nadobudnutie účinnosti tohto zrušenia od okamihu uplynutia lehoty na podanie odvolania alebo od jeho zamietnutia (články 264 ZFEÚ a 266 ZFEÚ; Štatút Súdneho dvora, článok 56 prvý odsek; rozhodnutie Rady 2012/829/SZBP; nariadenie Rady č. 1264/2012) (pozri body 80 – 86)

Predmet

Po prvé návrh na zrušenie jednak rozhodnutia Rady 2012/829/SZBP z 21. decembra 2012, ktorým sa mení a dopĺňa rozhodnutie 2010/413/SZBP o reštriktívnych opatreniach voči Iránu (Ú. v. EÚ L 356, s. 71), v rozsahu, v akom bolo týmto rozhodnutím meno žalobcu zapísané do zoznamu uvedeného v prílohe II rozhodnutia Rady 2010/413/SZBP z 26. júla 2010 o reštriktívnych opatreniach voči Iránu a o zrušení spoločnej pozície 2007/140/SZBP (Ú. v. EÚ L 195, s. 39), ako aj vykonávacieho nariadenia Rady (EÚ) č. 1264/2012 z 21. decembra 2012, ktorým sa vykonáva nariadenie (EÚ) č. 267/2012 o reštriktívnych opatreniach voči Iránu (Ú. v. EÚ L 356, s. 55), v rozsahu, v akom bolo týmto vykonávacím nariadením meno žalobcu zapísané do zoznamu uvedeného v prílohe IX nariadenia Rady (EÚ) č. 267/2012 z 23. marca 2012 o reštriktívnych opatreniach voči Iránu, ktorým sa zrušuje nariadenie (EÚ) č. 961/2010 (Ú. v. EÚ L 88, s. 1), a po druhé návrh smerujúci k vyhláseniu neuplatniteľnosti rozhodnutia 2012/829 a vykonávacieho nariadenia č. 1264/2012 v rozsahu, v akom sa článok 19 ods. 1 písm. b) a c) rozhodnutia 2010/413 uplatňuje na žalobcu

Výrok rozsudku

1. Rozhodnutie Rady 2012/829/SZBP z 21. decembra 2012, ktorým sa mení a dopĺňa rozhodnutie 2010/413/SZBP o reštriktívnych opatreniach voči Iránu, sa zrušuje v rozsahu, v akom bolo týmto rozhodnutím zaradené meno Babaka Zanjaniho do prílohy II rozhodnutia Rady 2010/413/SZBP z 26. júla 2010 o reštriktívnych opatreniach voči Iránu a o zrušení spoločnej pozície 2007/140/SZBP.

2. Vykonávacie nariadenie Rady (EÚ) č. 1264/2012 z 21. decembra 2012, ktorým sa vykonáva nariadenie (EÚ) č. 267/2012 o reštriktívnych opatreniach voči Iránu, sa zrušuje v rozsahu, v akom bolo týmto vykonávacím nariadením zaradené meno Babaka Zanjaniho do prílohy IX nariadenia Rady (EÚ) č. 267/2012 z 23. marca 2012 o reštriktívnych opatreniach voči Iránu, ktorým sa zrušuje nariadenie (EÚ) č. 961/2010.

3. Účinky rozhodnutia 2012/829 a vykonávacieho nariadenia č. 1264/2012 zostávajú voči Babakovi Zanjanimu ponechané do doby, kým uplynie lehota na podanie odvolania uvedená v článku 56 prvom odseku Štatútu Súdneho dvora Európskej únie, alebo, ak bude v tejto lehote podané odvolanie, do dňa jeho zamietnutia.

4. Žaloba sa v zostávajúcej časti zamieta.